חוק המועצה לענף הלול (ייצור ושיווק) (תיקון מס' 17), התשע"ח-2018
הצעת חוק ממשלתית, הכנסת ה-20
פורסם: ספר החוקים, חוברת 2724, עמ' 696, 2018-06-17T00:00:00+03:00
החוק התקבל בקריאה השנייה והשלישית ביום כ"ח בסיוון התשע"ח (11 ביוני 2018), והוא מתקן את חוק המועצה לענף הלול (ייצור ושיווק), התשכ"ד–1963 (להלן – החוק) בשני תיקונים:
התיקון אחד קובע כי מעת כניסתו של החוק לתוקף, בעל מכסה אישית לייצור ושיווק ביצים, רשאי להעביר את מכסתו לייצור ולשיווק ביצים בשטח יהודה ושומרון (להלן – האזור), ובעל מכסה כאמור מהאזור רשאי להעביר את מכסתו לייצור ושיווק ביצים - לשטח ישראל. אין בהעברת המכסות כדי לשנות את המכסה הארצית הכוללת שנקבעה לשנה מסוימת.
התיקון השני מאריך את תקופת הכהונה של נציגי הציבור במועצה לענף הלול, כך שבתום שלוש שנות כהונה, הם יוסיפו לכהן עד למינוי נציגי ציבור לתקופת כהונה חדשה – 12 חודשים במקום שלושה חודשים הקבועים היום בחוק. תחילת של ההוראה לעניין כהונת נציגי הציבור נקבעה ליום 1 במרס 2018 שהוא מועד פקיעת הכהונה.